פורזץ

פוֹרְזַץ (מגרמנית: Vorsatz; באנגלית: Endpaper; מכונה לעיתים דף בטנה) הוא אלמנט מבני בספר, המורכב מדף כפול מקופל המחבר בין גוש הדפים התפור או מודבק (ה'בלוק')  לבין כריכת הספר. הפורזץ ממלא תפקיד פונקציונלי ודקורטיבי כאחד: מחד הוא מחזק את חיבור הכריכה לגוף הספר, ומאידך הוא מסתיר את "הצד האחורי" של הכריכה ואת נקודות החיבור בינה לבין הבלוק.

הפורזץ האחורי, המחבר את בלוק הספר לחלק האחורי של הכריכה, נקרא בגרמנית בהתאמה נאכזץ (Nachsatz). על הנאכזץ מופיעות לעיתים הערות טכניות שונות, כגון: חותמות של חנויות ספרים, ברקוד, סימוני מחירים וכדומה.

השימוש בפורזץ מקובל בדרך כלל רק בספרים בכריכה קשה. מהדורות בכריכה רכה נכרכות בדרך כלל בהדבקה על הבלוק וצידה הפנימי של הכריכה חשוף.

 מבנה הפורזץ 
ממוזער|פורזץ משויש בכריכה מהמאה ה-18

פורזץ מורכב משני חלקים עיקריים:
 דף ההדבקה (באנגלית: Pastedown, בגרמנית: Anpappblatt או Spiegel) - החלק של הפורזץ המודבק לצד הפנימי של כריכת הספר.
 הדף החופשי (באנגלית: Free endpaper או Flyleaf, בגרמנית: Fliegendes Blatt) - החלק החופשי (זה שניתן 'לעלעל' בו) של הפורזץ, הקודם לדף השער של הספר.

פורזץ סטנדרטי מורכב מדף כפול מקופל באמצע. בספרים מודרניים תעשייתיים, במיוחד בגרסאות כריכה רכה, הפורזץ לעיתים קרובות מושמט בשל תהליכי ייצור מפושטים.

 סוגי פורזץ 
ישנם מספר סוגי פורזץ המותאמים לסוגים שונים של כריכות וספרים:

 לפי שיטת הייצור 
 פורזץ מנייר שלם - עשוי מיחידת נייר אחת מקופלת.
 פורזץ מורכב - עשוי מחלקי נייר נפרדים מחוברים באמצעות פס בד.

 לפי שיטת החיבור 
 פורזץ מודבק פשוט - משמש לספרים עם עובי בלוק עד 30 מ"מ, שנתפרו מחברת לחוברת או בכריכת הדבקה ללא תפירה.
 פורזץ מודבק עם חיזוק נייר - לספרים עם עובי בלוק של 30 מ"מ ומעלה, או ספרי לימוד.
 פורזץ מודבק עם חיזוק בד - לספרים הדורשים עמידות מוגברת (כגון ספרי יעץ ואנציקלופדיות).
 פורזץ תפור פשוט - למהדורות איכותיות בעלות משקל בלוק גדול.
 פורזץ "עצמי" - משמש בספרים עם עובי בלוק עד 20 מ"מ, ומורכב מהדף הראשון והאחרון של בלוק הספר המודבקים לכריכה.

 סוגים מסורתיים (המיוצרים ידנית) 
 פורזץ תפור מורכב - דומה לפורזץ תפור פשוט, אך עם פס בד לחיזוק.
 פורזץ מודבק תפור - מכסה את החוטים עליהם נתפר הספר באמצעות נייר צבעוני דק.
 פורזץ מודבק תפור עם לשונית בד - כולל לשונית בד המחזקת את החיבור.
 פורזץ מודבק תפור עם קפל בד פתוח - משלב רצועת עור או בד בקפל הפורזץ.

 איכות ועיצוב הנייר 
מכיוון שהפורזץ נתון לעומס מיוחד באזור הקיפול, יש צורך בנייר חזק ועמיד לקריעה. בדרך כלל משתמשים בנייר מבריק  או נייר מחורץ  במשקל של 100 עד 130 גרם למ"ר.

לפעמים הפורזץ מקבל צבע משלו או מודפס עליו מידע רלוונטי לתוכן הספר כגון מפה גאוגרפית של האזורים שבהם עוסק הספר, איורים או גרפיקה מתאימה. במאות ה-18 וה-19 היה מקובל להשתמש בנייר משויש  כפורזץ. כיום, ניירות מעוטרים דומים משמשים רק בספרים איכותיים במיוחד, בדרך כלל כאלה הכרוכים ידנית.

הפורזץ הוא המקום המסורתי להדבקת תו ספר ('ex libris') או לרישום הקדשה.

 שימושים נוספים 
לעיתים משתמשים בפורזץ למטרות שימושיות נוספות:
 הצגת מפות רלוונטיות לתוכן הספר.
 פרסום ספרים אחרים של המחבר או של אותה הוצאת ספרים או חברת הפצה.
 מידע ביבליוגרפי על הספר.
 ציטוטי המלצה על הספר.
 במילונים וספרי לימוד - מידע שימושי ונתוני עזר.
 בספרי בישול - טבלאות המרה.

 אטימולוגיה 
המונח "פורזץ" מקורו בשפה הגרמנית, מהמילה Vorsatz. המילה הגרמנית מורכבת משני חלקים: vor שמשמעותו "לפני" (ולכן בהתאמה בכריכה האחורית Nach, אחרי) ו-Satz שמשמעותו "העמדה" או "סידור".

בעברית, לעיתים משתמשים גם במונח המקביל "דפי בטנה".

 קישורים חיצוניים 

 פורזץ & נכזץ: מה זה, למען השם?, באתר הוצאת הספרים 'טקסט רץ'
 פורזץ - סרטון הסבר על תפקידו ואופן הכנתו (באנגלית)

הערות שוליים

קטגוריה:כריכת ספרים